سهار چې د څنګ کاله خلک دغه کور ته ورغلل او په ښځينه وو پسې يې تړلې دروازه پرانيستله، ټولو دا ګڼله چې نارينه يې ورسره بيولي او چاپه په خير تېره شوې، ځکه چې زما په وطن کې بنديتوب او ټپي کېدل د خير او خوښۍ خبر ګرځېدلی، خو لږ وروسته کومه ښځينه هغه ګوښې کوټې ته په سر وردننه کولو، ګوري درې واړه نارينه د خپلو وينو په ډنډ کې پراته دي، دا يواځې يوه، دوې او درې کورنۍ نه دي، د هر افغان پر سينه د دغسې پرهرونو خوله ښخه ده